Vroulike kerkleiers van Anglikaanse Kerk vra vroulike GodVerskeie leiers van die organisasie Watch, wat hom vir vroueregte in die Anglikaanse Kerk in Brittanje beywer, het hulle die naweek uitgespreek ten gunste van die aanbieding van God as vroulik. Sommiges het gemeen dat dit in die haak sal wees om dit “af en toe te doen.” Watch het die naweek sy kongres gehou. Die voorsitter van Watch, Hilary Cotton, het aan die Sunday Times gesê die idee van ’n manlike God stam uit die tyd van die Romeine toe mans alles gedomineer het. Deur die tradisie voort te sit, word God gering geskat. Volgens ’n woordvoerder van die kerk sal dit baie moeilik gebeur dat die kerk by hierdie gedagtes sal inval. Omslagtige prosesse en hersieningsprosesse moet gevolg word. Ons sal dus nie gou in die kerk hoor: “Ons Moeder wat in die hemel is…” nie. Die volledige artikel kan in Trouw gelees word.